INICIJATIVA ZA LOKALNU SAMOUPRAVU

Na mesnom forumu Grupe za konceptualnu politiku

sreda, 13. mart 2019. u 18h

Pariske komune 42 (lokal u prizemlju), Novi Sad

Pozivamo vas da nam se pridružite u Inicijativi za lokalnu samoupravu da bismo odbranili i ostvarili naše pravo da upravljamo javnim poslovima od neposrednog zajedničkog i opšteg interesa u lokalnim zajednicama.

Na trećem sastanku Inicijative za lokalnu samoupravu, razmatraćemo načine i mogućnosti pokretanja narodne inicijative na lokalnom nivou. Narodna inicijativa predstavlja jedan od ključnih instrumenata građanske participacije u Srbiji i jedan od načina direktne demokratije kojim se građani organizuju odozdo i ispostavljaju svoje zahteve i predloge zakonodavnoj vlasti, tj. skupštini.

Narodna inicijativa je ustavna kategorija i, kao sredstvo neposrednog učešća građana u procesu donošenja odluka, po značaju je jednaka izborima i referendumu. Ona je neposredan način učestvovanja ljudi u političkom životu u periodu između izbora, kada se javlja zatišje građanskog učešća (Narodna inicijativa u fioci: Analiza kolektivnog učešća građana u procesu donošenja odluka, CRTA, 2018.). Međutim, pored značaja ovog instrumenta direktne demokratije, narodna inicijativa je građanima uglavnom nepoznata, procedure njenog sprovođenja nisu podsticajne i regulisana je zastarelim zakonima (Zakon o referendumu i narodnoj inicijativi nije menjan od 1998. godine). Od dosadašnjih narodnih inicijativa, većina se odnosila na podnošenje inicijative za izmenu pojedinih zakona Narodnoj skupštini, dok postoje retki primeri njenog pokretanja u lokalnim samoupravama (u Požegi). Ono što je važno naglasiti je da su one uvek pokretane na inicijativu organizacija civilnog društva.

Neusklađenost i neregulisanost narodne inicijative na različitim nivoima vlasti – na republičkom nivou ona je narodna, na nivou lokalnih samouprava građanska, a na nivou mesnih zajednica je opet narodna – pred nas postavlja pitanje mogućnosti njenog pokretanja na lokalnom nivou, pre svega na nivou mesnih zajednica u Novom Sadu. Naše istraživanje mesnih zajednica potvrđuje da javnost njihovog rada gotovo ne postoji, a primarno iskustvo da su nakon izbora za njihove savete 2017. godine one uzurpirane i zatvorene za svaku nezavisnu inicijativu. Neposredno pre ovih izbora, GKP je sa građanima Detelinare u mesnoj zajednici „Jugovićevo“ organizovao nekoliko zborova građana, takođe načina za neposredno učešće građana u političkim procesima u lokalu, među kojima je jedan doprineo rešenju lokalnog problema, dok je drugi razorio odbornik SNSa i time najavio ishod pomenutih izbora – zatvorene mesne zajednice.

Pored svih poteškoća, zakonskih neusklađenosti i odbijanja vlasti da uključi građane u procese upravljanja i odlučivanja, kroz Inicijativu za lokalnu samoupravu razmatramo mogućnost za pokretanje narodne inicijative na lokalu, kako bismo obezbedili obavezno učešće organizacija civilnog društva i građana iz lokalnih zajednica u radu mesnih zajednica.

Na Inicijativu za lokalnu samoupravu pozivamo bivše predsednike i članove Saveta mesnih zajednica, udruženja građana, aktiviste, građane, novinare, stanare i ostale aktere iz polja stanovanja i lokalne zajednice – (ne-)profesionalne upravnike stambenih zajednica i organizatore upravljanja. Predstavnici uprava u Novom Sadu zaduženi za rad mesnih zajednica i sprovođenje Zakona o stanovanju i Zakona o lokalnoj samoupravi biće pozvani u svojstvu članova uprave, a ne vlasti.

Smatramo da udruženi i organizovani građani imaju pravo da učestvuju u lokalnoj samoupravi nezavisno od partijske i izborne mobilizacije. Sloboda ljudi da sami donose odluke i predlažu rešenja za svoje probleme je jedini način da živimo dostojanstveno.

Iako se sastanci Inicijative za lokalnu samoupravu održavaju svakog drugog četvrtka u mesecu, ovog puta ga organizujemo u sredu, jer želimo da podržimo predstavljanje važne inicijative – Združena akcija Kroz nad glavom Novi Sad – koje je zakazano za četvrtak 14. marta u 18 u Omladinskom centru CK13: https://www.facebook.com/events/2391135491157771/

–

Prvi proglas Inicijative za lokalnu samoupravu možete pročitati na ovom linku: https://www.gkp.org.rs/mesni-forum/proglas-inicijative-za-lokalnu-samoupravu/

–

Inicijativa za lokalnu samoupravu je pokrenuta u okviru mesnih foruma i projekta „Lokalne politike i urbana samouprava“, koje realizuje Grupa za konceptualnu politiku iz Novog Sada, uz podršku Fondacije za otvoreno društvo Srbija.